text: Gade i Holsted spærret et par timer på grund af brand
  07 marts 2016 kl. 17.28
  Nørregade i Holsted vil være spærret frem til ca. kl. 20 på grund af en brand. Ingen personer er kommet til skade.
  Nørregade i Holsted blev ved 18-tiden spærret for al trafik på grund af en brand i et hus på adressen Nørregade 78.
  - Det er et hus der brænder, siger vagtchef Claus Skovgaard, Syd- og Sønderjyllands Politi, til TV SYD. Ilden skulle være opstået i et fyrrum og har bredt sig til hele huset.
  Nørregade blev spærret ved 18-tiden. Brandvæsenet forventer, at vejen vil være spærret i et par timer.
  - Sydtrafik oplyser, at den sidste bus er kommet igennem, så de trafikale problemer skulle være til at overse, siger vagtchefen.
  Huset på Nørregade er ved at blive renoveret. Arbejdet har stået på gennem de sidste år - og ejeren manglede kun at lægge nyt gulv i stuen, da branden raserede, oplyser kilder til TV SYD.
  